
Ljepotica iz usnule šume 


Živjeli jednom jedan kralj i kraljica koji bijahu vrlo nesretni jer nisu imali djece, toliko 
nesretni da se to ne može niti izreći. Išli su u sve moguće toplice; pokušavali sebi pomoći 
na sve načine, zavjetima, hodočašćima, sitnim pobožnostima, ali ništa nije koristilo. Na- 
pokon ipak kraljica ostane trudna i rodi djevojčicu. Priredili su lijepo krštenje; maloj kra- 
ljevni pozvaše za kume sve vile koje su uspjeli naći u zemlji (a našlo ih se sedam); željeli 
su da joj svaka nešto daruje, prema vilinskom običaju onoga vremena, pa da kraljevna 
tako stekne sva zamisliva savršenstva. 


Nakon obreda krštenja cijelo se društvo vratilo u kraljevu palaču, gdje su za vile priredili 
svečanu gozbu. Stol bijaše veličanstveno postavljen za svaku od njih: pred svakom je 
stajala kutijica od suhog zlata u kojoj su bile zlatna žlica, vilica i nož, ukrašeni dijaman- 
tima i rubinima. No, sjedajući na svoja mjesta, vidješe kako stiže jedna stara vila, koju 
nitko nije pozvao, jer više od pedeset godina ne bijaše izašla iz neke kule, pa su svi misli- 
li da je mrtva ili začarana. 


Kralj naredi da i za nju prostru stol; no nisu joj mogli dati kutijicu od žeženog zlata kao 
drugima, jer su ih dali načiniti samo sedam, za sedam vila. Stara vila pomisli da je prezi- 
ru i promrmlja nekoliko prijetnji kroza zube. No čula ju je jedna od mlađih vila koja se 
našla pokraj nje i pomislila da bi starica mogla dati neki ružan dar maloj kraljevni; stoga 
se, čim su ustali od stola, sakrije iza neke tapiserije kako bi govorila posljednja i tako po- 
pravila, koliko joj bude moguće, zlo koje bi starica mogla učiniti. 

Vile su, u međuvremenu, počele darivati kraljevnu. Najmlađa joj dade dar da bude naj- 
ljepša na svijetu; sljedeća joj daruje anđeosku ćud; treća, da sve čini sa zadivljujućom 
ljupkošću; četvrta, da savršeno pleše; peta, da pjeva kao slavuj; a šesta da svira sve in- 
strumente s najvećim umijećem. Kad je na red došla stara vila, ona reče, kimajući glavom 
više od ljutnje nego od starosti, da će se kraljevna nabosti na vreteno i od toga umrijeti. 


Zbog tog strašnog dara cijelo je društvo zadrhtalo i nije bilo nikoga tko nije zaplakao. U 
tom trenutku ona mlada vila izađe iza tapiserije i glasno izgovori ove riječi: 

»,Utješite se, kralju i kraljice, vaša kći neće umrijeti. Istina je da ja nemam dovoljno moći 
da posve poništim ono što je učinila moja starija druga: kraljevna će se nabosti na vrete- 
no; ali umjesto da umre, samo će zaspati dubokim snom koji će potrajati stotinu godina, 
a zatim će doći jedan kraljević i probuditi je.“ 

Ne bi li izbjegao zlo što ga je najavila starica, kralj odmah izda ukaz kojim se svima u 
njegovom kraljevstvu, pod prijetnjom smrtne kazne, zabranjuje da predu na vreteno i 
drže vreteno u kući. 

Nakon petnaest ili šesnaest godina, jednoga dana kad su kralj i kraljica bili u nekom od 
svojih ljetnikovaca, dogodilo se da je mlada kraljevna, prolazeći dvorcem i zavirujući u 
sve sobe redom, naposljetku stigla i do najvišeg kata nekog tornja, do male potkrovne 
sobice, gdje je neka starica sjedila sama i prela. Ta dobra žena nikada ne bijaše čula da je 
kralj zabranio vretena. 


Što to radite, dobra ženo?“ reče kraljevna. 

»Predem, lijepa moja“, odgovori starica, koja ju nije poznavala. 

»Ha! Kako je to zgodno!“ opet će kraljevna. ,Kako to radite? Dajte da vidim ne bih li i ja 
znala tako.“ 


1, kako je bila vrlo živahna i pomalo nestašna, a i vilinske su odluke tako dosudile, tek 
što je uzela vreteno kraljevna se ubola i pala u nesvijest. 


Starica, silno zabrinuta, pozove pomoć; ljudi se sjate sa svih strana: kraljevni lice polije- 
vaju vodom, odvezuju ju joj steznik, lupkaju je po dlanovima. Trljaju joj sljepoočice vodi- 
com mađarske kraljice; no ništa je ne vraća svijesti. 

Čuvši galamu, kralj se popeo u toranj i sjetio vilinskog proročanstva; zaključivši da se to 
moralo dogoditi jer su vile tako odredile, dade smjestiti kraljevnu u najljepšu odaju 
dvorca, na postelju prekrivenu zlatnim i srebrnim vezom. Reklo bi se da je anđeo, toliko 
bijaše lijepa; jer nesvjestica joj nije oduzela žive boje puti: obrazi joj bijahu rumeni, usne 
poput koralja; samo su njene oči bile sklopljene, no čulo se kako tiho diše i po tome se 
znalo da nije umrla. 

Kralj zapovjedi neka je svi puste da spava u miru, dok joj ne dođe trenutak za buđenje. 
Kad je kraljevnu snašla nesreća, dobra vila koja joj bijaše spasila život promijenivši kle- 
tvu u stoljetni san nalazila se u kraljevstvu Mataquin, dvanaest tisuća milja daleko; no 
vijest joj je donio patuljak koji je imao čizme od sedam milja (a to su čizme kojima se mo- 
že prijeći sedam milja u jednom jedinom koraku). Vila odmah krene na put, te je već na- 
kon jednog sata vidješe kako dolazi u vatrenoj kočiji koju su vukli zmajevi. Kralj joj pruži 
ruku kad je silazila iz kočije. Ona odobri sve što je kralj učinio; no kako je bila vrlo oba- 
zriva, pomisli kako će princezi biti neugodno ako bude posve sama u tom starom dvorcu 
kad se probudi. I evo što je učinila... 


Čarobnim štapićem dodirnula je sve koji su se nalazili u dvorcu (osim kralja i kraljice): 
dadilje, dvorske dame, sobarice, plemiće, časnike, dvorske nadstojnike, kuhare, kuhinj- 
ske pomoćnike, skoroteče, stražare, vratare, skutonoše, lakaje; dodirnula je i sve konje 
koji bijahu u stajama, kao i njihove konjušare, i velike pse čuvare u dvorištu i malenu 
Pouffe, kujicu koja je pripadala kraljevni i sjedila pokraj nje na krevetu. Svi su zaspali 
čim bi ih vila dotaknula, da bi se probudili u istom trenu kad i njihova gospodarica, te joj 
bili na usluzi čim joj zatrebaju. Usnuli su čak i ražnjevi nakrcani prepelicama i fazanima, 
koji se okretahu nad vatrom, pa i sama vatra. I sve se to dogodilo u tren oka: vilama ne 
treba mnogo vremena da obave svoju zadaću. 

A kralj i kraljica, poljubivši i ne probudivši svoju dragu kćer, napustiše dvorac i objaviše 
da mu se zabranjeno približiti. Ta zabrana i nije bila nužna, jer je u četvrt sata svud uoko- 
lo dvorskog parka izraslo toliko velikih i malih stabala, isprepletenih kupina i trnja, da ni 
zvijer ni čovjek nisu mogli proći; moglo se nazrijeti tek vrhove tornjeva dvorca, a i to 
samo izdaleka. Nitko nije sumnjao da je to vila opet pokazala svoje umijeće, da se kra- 
ljevna dok spava ne mora bojati znatiželjnika. 

Nakon stotinu godina sin kralja koji je tada vladao i potjecao iz različite obitelji od usnu- 
le kraljevne pošao je na tu stranu u lov, te se raspitivao kakvi su to tornjevi koji se vide 
iznad velike i vrlo guste šume. Svatko mu je govorio ono što je sam čuo: neki su tvrdili 
da je to stari zamak u kojemu ima duhova; drugi da se tu sastaju svi vješci onoga kraja. 
Najraširenije bijaše mišljenje da tu živi div ljudožder i da u dvorac odnosi svu djecu koju 
uspije uloviti, da bi ih pojeo u miru i bez ikakve pratnje, jer on jedini ima moć da načini 
put kroz tu šumu. 

Kraljević nije znao što bi povjerovao, kad riječ uze neki stari seljak i reče: 


»Moj kraljeviću, prije više od pedeset godina čuo sam od svojega oca da je u tom dvorcu 
neka kraljevna, najljepša na svijetu; da mora spavati stotinu godina i da će je probuditi 
kraljev sin kojemu je dosuđena.“ 


Na te riječi mladi kraljević osjeti kako ga obuzima vatra; povjerovao je, bez predomišlja- 
nja, da je on taj koji će dovesti do kraja tu tako lijepu priču pa, žudeći za ljubavlju i sla- 
vom, odluči odmah pokušati. Tek što je krenuo prema šumi, kad se sva ona golema sta- 
bla, kupine i trnje počeše sami od sebe razmicati da ga propuste. Pođe on prema dvorcu 
što ga je ugledao na kraju velikog drvoreda pod koji je zašao; pomalo se iznenadio kad je 
primijetio da ga ne slijedi nitko od njegovih ljudi, jer su se stabla opet ispreplela čim je 
prošao. Ipak je nastavio svojim putem: mlad i zaljubljen kraljević uvijek je i hrabar. Uđe 
u veliko prednje dvorište, a sve što je u prvi tren vidio bilo je da se čovjek smrzne od 
straha. Vladala je strahotna tišina; slika smrti ukazivala se na sve strane: sama tijela is- 
pruženih ljudi i životinja koja su izgledala kao mrtva. Ipak je po bubuljičavim nosovima i 
crvenim obrazima dobro razabrao da stražari samo spavaju; a njihovi pehari, u kojima je 
ostala pokoja kaplja vina, jasno su pokazivali da su zaspali pri piću. 


Kraljević prođe velikim, mramorom popločanim dvorištem; popne se stubištem; uđe u 
dvoranu u kojoj stražari, poredani u špaliru, hrču iz sve snage s puškom na ramenu. Pro- 
lazi kroz nekoliko odaja punih dvorjana i dvorskih dama, koji svi spavaju, neki stojeći, 
neki sjedeći. Ulazi u sobu, svu pozlaćenu, i na postelji, čiji su zastori bili razmaknuti sa 
svih strana, ugleda najljepši prizor što ga je ikada vidio: kraljevnu koja izgleda kao da joj 
je petnaest ili šesnaest godina, a čija sjajna ljepota u sebi ima nečega svjetlosnog i božan- 
skog. On joj priđe, uzdrhtao i zadivljen, te klekne pokraj nje. 

I tada je došao kraj čaroliji; kraljevna se probudi i pogleda ga nježnije nego što se pristoji 
za prvi put. 

»Vi ste to, moj kraljeviću?“ reče. ,Zbilja ste me pustili da vas dugo čekam.“ 

Kraljević, očaran njezinim riječima, a još više načinom na koji bijahu izrečene, nije znao 
kako bi joj posvjedočio svoju radost i zahvalnost; uvjeravao ju je da je voli više no sebe 
samog. Njegove riječi nisu bile lijepo složene; tim više su se kraljevni svidjele; malo rječi- 
tosti - mnogo ljubavi. On je bio zbunjeniji od nje, što nas ne treba čuditi: ona je imala 
vremena sanjariti o tome što će mu reći, jer čini se (priča, doduše, o tome ne govori) da 
joj je dobra vila za taj dugi počinak priskrbila užitak ugodnih snova. Napokon, razgova- 
rali su četiri sata, a još ne bijahu rekli ni polovicu onoga što su htjeli. 


Međutim, zajedno s kraljevnom probudio se cijeli dvor; i svatko se odmah prihvatio 
svoga posla; a kako nisu svi bili zaljubljeni, umirali su od gladi. Glavna dvorska dama, 
kojoj se žurilo kao i svima ostalima, izgubi strpljenje i glasno reče kraljevni da je meso na 
stolu. Kraljević joj pomogne ustati; bila je posve odjevena i to vrlo veličanstveno; no on je 

dobro pazio da joj ne kaže kako je odjevena poput njegove bake i da ima visoki ovratnik; 
nije zbog toga bila manje lijepa. 

Prijeđoše u salon sa zrcalima i ondje večeraše, a služili su ih kraljevnini poslužitelji. Vio- 
line i oboe svirale su skladbe stare ali sjajne, premda ih gotovo stotinu godina nitko nije 
svirao; a poslije večere, ne gubeći vrijeme, dvorski kapelan ih vjenča u kapeli dvorca, a 
dvorska dama povuče za njima zastor postelje. Nisu mnogo spavali: kraljevna baš i nije 
bila pospana, a kraljević je odmah ujutro napusti da bi se vratio u grad, gdje se njegov 
otac već zabrinuo za njega. 


Kraljević mu reče da je slijedeći divljač zalutao u šumi, da je prespavao u kolibi nekog 
ugljenara koji mu je dao crnog kruha i sira. Njegov otac kralj, koji bijaše dobričina, povje- 
rovao je kraljevićevoj priči; ali majka mu baš nije bila uvjerena, a kad je vidjela da joj sin 
svaki dan odlazi u lov i uvijek ima neku izliku kad dvije ili tri noći ostane izvan kuće, 
nije ni sumnjala da se tu radi o nekoj ljubavnoj priči. A on je tako živio s kraljevnom više 
od dvije pune godine, te imao s njom i dvoje djece; prvo, koje bijaše djevojčica, nazvali su 
Zora, a drugo, koje bijaše dječak, Dan, jer se činilo da je ljepši čak i od sestre. 

Kraljica je željela navesti sina da se izjasni, te mu je više puta govorila da u životu treba 
uživati; no on joj se nikada nije usudio povjeriti svoju tajnu: bojao se, premda ju je volio; 
jer ona je pripadala rasi ljudoždera, a kralj se njome oženio samo zbog njezina velikog 
bogatstva. Na dvoru se čak tiho šuškalo da i sama ima ljudožderskih sklonosti i kad vidi 
da prolazi kakvo malo dijete, teškom se mukom suzdržava da se ne baci na njega. I zato 
joj kraljević nije htio ništa reći. 

No kad, nakon dvije godine, umre kralj, a kraljević postade vladarom, on objavi svoje 
vjenčanje i krene, sa svečanom pratnjom, po suprugu. Prirediše joj veličanstven doček u 
prijestolnici, u koju je ušla zajedno sa svoje dvoje djece. 

Malo potom kralj pođe u rat protiv svojega susjeda, cara Cantalabutte. Upravljanje kra- 
ljevstvom prepusti svojoj majci kraljici i ostavi joj na brizi ženu i djecu. Trebao je ratovati 
cijelo ljeto. Ali čim je otišao, kraljica majka pošalje snahu i njenu djecu u neku ladanjsku 
kuću duboko u šumi, kako bi lakše mogla utažiti svoju groznu želju. Nakon nekoliko 
dana i sama stiže onamo, te jedne večeri reče svom dvorskom upravitelju: 


,Sutra za objed želim jesti malu Zoru.“ 
»Ah, gospođo...“ reče dvorski upravitelj. 


»Ja to hoću“, reče kraljica (tonom ljudožderke koja se zaželjela svježeg mesa), ,želim je 
pojesti u umaku Robert.“ 


Jadni čovjek shvati da se ne treba upuštati u raspravu s ljudožderkom, uze svoj veliki 
nož i popne se u sobu male Zore: imala je tada četiri godine. Dotrčala je sva vesela i baci- 
la mu se oko vrata tražeći slatkiša. On se rasplače: nož mu padne iz ruku, a on ode u 
stražnje dvorište, prereže grkljan malom janjetu te ga pripravi u tako slasnom umaku da 
ga je gospodarica uvjeravala kako nikada nije jela ništa toliko dobro. A malu je Zoru od- 
veo i povjerio svojoj ženi da je sakrije u stanu koji je imala u dnu stražnjeg dvorišta. 
Osam dana potom zla kraljica reče svojemu upravitelju: 

,Za večeru želim pojesti maloga Dana.“ 


On ništa ne odgovori, odlučivši ponovno prevariti kraljicu. Ode po maloga Dana i nađe 
ga gdje se nekim malenim mačem bori protiv velikog majmuna; imao je samo tri godine. 

Odnese ga svojoj ženi, koja ga sakrije zajedno s Aurorom pa, umjesto dječaka, posluži 
mekanog kozlića koji je kraljici izvanredno prijao. 

Dotada je sve dobro prošlo; no jedne večeri, zla kraljica reče upravitelju: 

»Želim pojesti kraljicu, u istom sosu kao i djecu.“ 

Tada jadni upravitelj izgubi nadu da bi je ponovno mogao prevariti. Mlada kraljica imala 
je više od dvadeset godina, ne računajući onih stotinu koje je prespavala; koža joj bijaše 
malo tvrđa, premda lijepa i bijela; kako da među domaćim životinjama nađe nešto sli- 
čno? Odluči da će čuvati svoj život i ubiti kraljicu, te se popne u njenu sobu s namjerom 
da brzo tome učini kraj. Sav uzrujan, s nožem u ruci, uđe u sobu mlade kraljice; no ipak 
ju nije htio ubiti na prepad, te joj s mnogo poštovanja reče kakvu je naredbu dobio od 
kraljice-majke. 

, Učinite svoju dužnost“, reče mu ona ispruživši vrat, ,izvršite nalog koji ste dobili; a ja 
ću opet vidjeti svoju djecu, svoju jadnu djecu koju sam toliko voljela!“ Vjerovala je, na- 
ime, da su mrtvi, otkad su ih odveli od nje bez riječi. 

»Ne, ne, gospo“, odvrati joj upravitelj sav tronut, ,nećete umrijeti, a ipak ćete vidjeti svo- 
ju dragu djecu. No to će biti kod mene, gdje sam ih sakrio. A ja ću još jednom prevariti 
kraljicu i poslužiti joj mladu košutu umjesto vas.“ 


Odmah je odvede u svoj stan. Ostavivši je da grli djecu i plače zajedno s njima, ode ubiti 
košutu koju je zatim kraljica pojela za večeru s jednakim tekom kao da jede mladu kralji- 
cu. Zadovoljila je tako svoju okrutnost, a kralju, kad se vrati, namjeravala je reći da su 
bijesni vukovi pojeli njegovu ženu kraljicu i njihovo dvoje djece. 

Jedne večeri dok je, po svom običaju, lutala dvorištima dvorca, njuškajući za svježim 
mesom, čula je iz nekog podruma maloga Dana, koji je plakao jer ga je njegova majka 
kraljica htjela dati išibati zato što je bio zločest; a čula je i malu Zoru koja je molila opro- 
štaj za svojega brata. Ljudožderka prepozna glasove kraljice i djece pa, ljutita što je pre- 
varena, već sljedećega dana zapovjedi, strahovitim glasom od kojega svi zadrhtaše, da se 
na sredinu dvorišta donese golema kaca, koju zatim dade napuniti krastačama, riđov- 
kama, bjelouškama i drugim zmijama, te da se u nju ima baciti kraljicu, njenu djecu, 
dvorskog upravitelja, njegovu ženu i sluškinju; bila je izdala zapovijed da ih se dovede, 
ruku svezanih iza leđa. 


I već bijahu tu, krvnici se spremahu baciti ih u kacu, kad je u dvorište ujahao kralj, koje- 
ga nitko nije očekivao; silno se žurio kući, a sada sav začuđen upita što znači taj grozni 
prizor. Nitko mu se ne usudi reći, ali se ljudožderka, razjarena onim što vidi, baci na- 
glavce u kacu, te je za tren pojedoše gadne životinje što ih je dala u nju staviti. Kralj je 
ipak žalio za njom; ta bila mu je majka. No ubrzo se utješio sa svojom lijepom ženom i 
djecom. 








Charles Perrault: Priče ili bajke iz prošlih vremena 





POUKA 


Čekati malo budućeg muža 
Bogatog, zgodnog, udvornog, milog 
Posve je naravna stvar; 

NO stotinu ljeta, spavajuć' stalno — 
Nema vam danas ženskoga bića 
Koje bi imalo tako miran san. 
Kao da želi reći nam priča 
Da često baš ugodna bračna veza 
Unatoč odgodi nije manje sretna 
I da se ništa ne gubi ako se čeka. 
No ženski rod s toliko žara 
Zavjetu bračnom teži 
Da nemam snage ni srca 
Za ovakve propovijedi. 

Crvenkapica 


Živjela jednom u nekom selu malena djevojčica, najljepša što ju je oko ikada vidjelo; nje- 
zina majka bijaše luda za njom, a njezina baka još više. Ta dobra žena dade joj načiniti 
crvenu kapicu koja joj je tako dobro pristajala da su je svi zvali Crvenkapica. 


Jednoga dana majka joj reče, zamijesivši i ispekavši kolače: 


»Pođi vidjeti kako je baka, rekoše mi ljudi da je bolesna. Odnesi joj kolač i lončić masla- 


u 


ca. 
Crvenkapica odmah krene baki koja je živjela u drugom selu. Prolazeći šumom, srela je 
prepredenjaka Vuka, koji bi je rado bio pojeo, ali se nije usudio, zbog nekoliko drvosječa 
koji bijahu u šumi. On je upita kamo ide. Jadno dijete, ne znajući da je opasno zaustavlja- 
ti se i slušati što joj ima reći neki vuk, odgovori: 

»Idem u posjetu baki i nosim joj kolač i lončić maslaca, što joj ih šalje moja majka.“ 
»,Stanuje li daleko?“ upita Vuk 


,O, da“, reče Crvenkapica, ,iza onoga mlina koji se vidi tamo u daljini, prva kuća u se- 
lu.“ 


»Eh, dobro!“ reče Vuk. ,1 ja ću je posjetiti. Idem ovim putem, a ti idi onim, pa ćemo vid- 
jeti tko će prije stići.“ 

Vuk potrči svom snagom putem koji je bio kraći, a djevojčica krene duljim putem; zabav- 
ljala se berući lješnjake, trčeći za leptirima, slažući kitice cvijeća što ga je usput brala. 

Vuk ubrzo stiže do bakine kuće. Pokuca: kuc, kuc. 

»Iko je?“ 

»,Vaša unuka, Crvenkapica“, reče Vuk iskrivljenim glasom, ,nosim vam kolač i lončić 
maslaca, što vam ih šalje moja majka.“ 

Dobra baka, koja bijaše u postelji jer se nije osjećala baš najbolje, dovikne mu: 

»Povuci klin, zasun će pasti.“ 


Vuk povuče klin, vrata se otvore. On se baci na staricu i proždere je u tren oka, jer više 
od tri dana nije ništa jeo. Zatim zatvori vrata, legne u bakin krevet da pričeka Crvenka- 
picu, koja je malo zatim zaista pokucala na vrata: kuc, kuc. 


»Iko je?“ 
Kad je čula grubi vučji glas, Crvenkapica se najprije uplaši, ali onda pomisli da je baka 
prehlađena i odgovori: 

,Vaša unuka, Crvenkapica. Nosim vam kolač i lončić maslaca, što vam ih šalje moja 
majka.“ 

Vuk joj dovikne, ublaživši malo glas: 

»Povuci klin, zasun će pasti.“ 

Crvenkapica povuče klin, vrata se otvoriše. Vidjevši je kako ulazi, Vuk reče, skrivajući se 
u postelji ispod pokrivača: 

»,Stavi kolač i lončić maslaca na škrinju pa lezi pokraj mene.“ 


Crvenkapica se svuče, legne u postelju te se začudi vidjevši kakva je baka bez odjeće, pa 
reče: 
»,Bako, kako imate velike ruke!“ 


1“ 


»Da te bolje zagrlim, kćeri 
»,Bako, kako imate velike noge!“ 
»Da bolje trčim, dijete moje!“ 


1“ 


»Bako, kako imate velike uši 
»Da bolje čujem, dijete moje!“ 
»Bako, kako imate velike oči!“ 
»Da bolje vidim, dijete moje!“ 


1“ 


»Bako, kako imate velike zube 
»Da te bolje pojedem!“ 
S tim riječima zločesti se Vuk baci na Crvenkapicu i pojede je. 


POUKA 


Ovdje se vidi kako djeca 
A nadasve djevojke mlade 
Lijepe i zgodne i drage 
Loše čine kad slušaju svakakve ljude 
I nije nimalo čudna stvar 
Ako ih smaže neki vuk. 
Vuk, kažem, jer vukovi svi 
Nisu od iste vrste: 
Neki se umiljatima čine 
bez buke, bez gnjeva i žuči 
pitomi, prijazni, blagi 
slijede mlade gospođice 
u kuće i u uličice. 
Ali, jao! tko još ne zna da su ti slatki vukovi 
od vukova svih baš najopasniji! 

Modrobradi 


Bijaše jednom jedan čovjek koji je imao krasne kuće u gradu i na ladanju, posuđe od sre- 
bra i zlata, pokućstvo ukrašeno vezom i pozlaćene kočije. No, na nesreću, taj čovjek je 
imao i modru bradu; zbog toga bijaše toliko ružan i toliko strašan da nije bilo ni žene ni 
djevojke koja ne bi pobjegla pred njim. 

Jedna od njegovih susjeda, otmjena gospođa, imala je dvije savršeno lijepe kćeri. On za- 
prosi jednu od njih, a majci ostavi na volju koju će mu dati. Nijedna ni druga nisu ga 
htjele, prepuštale su ga jedna drugoj, jer nisu mogle prihvatiti muškarca modre brade. 
Odbijalo ih je i to što se on već bio oženio s nekoliko žena, a nitko nije znao što se s njima 
dogodilo. 


Kako bi se bolje upoznali, Modrobradi povede djevojke, zajedno s njihovom majkom, 
dvjema ili trima najboljim prijateljicama i nekolicinom mladića iz susjedstva u jednu od 
svojih ladanjskih kuća, gdje ostadoše punih osam dana. Bijahu to same šetnje, odlasci u 
lov i ribolov, plesovi, gozbe i užine: nitko nije spavao, noći su provodili zbijajući vragoli- 
je; napokon, sve se odvijalo toliko dobro da se mlađoj sestri učini da gospodar kuće ne- 
ma baš toliko modru bradu i da je vrlo pristojan čovjek. Čim su se vratili u grad, obaviše 
vjenčanje. 

Nakon mjesec dana Modrobradi reče ženi da zbog važnoga posla mora otići na put u 
drugu pokrajinu, barem na šest tjedana; moli je da se dobro zabavlja dok njega nema; da 
pozove prijateljice; dovede ih na ladanje ako želi; da se svugdje dobro počaste. 


»Evo ključeva za dva velika spremišta za pokućstvo“, rekao je. ,Evo i ključa za zlatno i 
srebrno posuđe koje se ne rabi svaki dan; evo ključeva mojih okovanih kovčega u kojima 
je zlato i srebro; i onih za škrinjice u kojima držim dragulje; evo i glavnoga ključa koji 
otvara sve odaje. A ovaj maleni ključ, to je ključ za sobicu na kraju velikog hodnika u 
donjim odajama; sve otvarajte, ulazite posvuda; ali vam zabranjujem da uđete u tu sobi- 
cu, zabranjujem vam tako da nema toga što ne biste mogli očekivati od mojega gnjeva 
ako prekršite zabranu.“ 

Ona obeća da će poslušati sve što joj je zapovjedio, a on je poljubi, popne se u kočiju i 
krene na put. 

Susjede i prijateljice nisu čekale da mlada nevjesta pošalje po njih, nego joj same krenuše 
u posjetu; toliko su bile nestrpljive da vide sva bogatstva njene kuće, a nisu se usuđivale 
doći dok je njezin muž bio ondje, zbog njegove modre brade koja ih je plašila. Evo ih 
dakle, i već prolaze sobama, sobicama, rušnicama, i svaka je prostorija ljepša i bogatija 
od prethodne. Zatim se popeše do spremišta za pokućstvo, gdje se ne mogahu dovoljno 

nadiviti broju i ljepoti tapiserija, postelja, divana, ormarića, stolića, stolova i zrcala u ko- 
jima se čovjek vidi od glave do pete, a čiji su okviri, neki od stakla, neki od srebra i po- 
zlate, bili najljepši i najsjajniji što su ih ikada vidjele. Neprestano su veličale sreću svoje 
prijateljice i na njoj joj zavidjele, a ona se, međutim, nije toliko dobro zabavljala razgle- 
davajući sva ta blaga, jer je nestrpljivo čekala trenutak u kojemu će otvoriti sobicu u do- 
njim odajama. 

Znatiželja ju je toliko mučila da je, ne razmišljajući o tome da je nepristojno napustiti 
društvo, sišla nekim malim skrovitim stubištem, toliko se žureći da je dva ili tri puta za- 
malo slomila vrat. Stigavši pred vrata sobice, zastala je na trenutak; sjetila se muževljeve 
zabrane i pomislila da bi joj se mogla dogoditi nesreća ako bude neposlušna; no iskuše- 
nje je bilo toliko da mu ne uspije odoljeti; uze dakle ključić i dršćući otvori vrata sobice. 


Isprva nije ništa vidjela, jer prozori bijahu zatvoreni. Nakon nekoliko trenutaka razabere 
da je pod sav prekriven zgrušanom krvlju i da se u toj krvi zrcali nekoliko ženskih tijela, 
okovanih uza zidove (a sve su to bile žene kojima se Modrobradi bio oženio i zatim jed- 
nu za drugom ubio). Pomisli da će umrijeti od straha, a ključ koji bijaše izvadila iz brave 
ispadne joj iz ruke. 

Malo se pribravši, ona podigne ključ, zatvori vrata i pope se u svoju sobu da bi se malo 
smirila; no to joj nije uspijevalo, toliko bijaše potresena. 

Primijetivši da je ključ sobice umrljan krvlju, obrisala ga je dva-tri puta; no krv nije nesta- 
la: uzalud ga je prala, čak i trljala pijeskom i pješčenjakom, uvijek je ostajalo krvi, jer je to 
bio začarani ključ i ni na koji se način nije mogao posve očistiti: kad bi se krv uklonila s 
jedne strane, pojavila bi se s druge. 

Modrobradi se vrati kući još iste večeri i reče da je putem dobio pismo iz kojega je sa- 
znao da je posao radi kojega bijaše krenuo završio povoljno po njega. A njegova žena se 
trudila na sve načine pokazati da se raduje njegovom brzom povratku. 


Sljedećega dana on zatraži ključeve; ona mu ih vrati, ali toliko drhtavom rukom, da je 
bez muke pogodio što se dogodilo. 

»Kako to“, reče joj, ,da ključ one sobice nije sa svima ostalima?“ 

» Vjerojatno sam ga ostavila gore na svom stolu“, reče ona. 

,Svakako mi ga odmah donesite“, reče Modrobradi. 

Nakon što joj je to nekoliko puta ponovio, morala mu je donijeti ključ. A Modrobradi, 
pogledavši ga, reče: 

»,Zašto ima krvi na ključu?“ 

»Ne znam ništa o tome“, reče jadna žena, blijeda kao smrt. 

»Ne znate ništa o tome!“ nastavi Modrobradi. ,A ja znam. Zaželjeli ste ući u sobicu! Pa 
dobro, gospođo, ući ćete i zauzeti svoje mjesto pokraj onih dama koje ste ondje vidjeli.“ 


Ona se plačući baci pred noge mužu, te ga je sa svim znakovima iskrenoga kajanja molila 
da joj oprosti što ga nije poslušala. I stijenu bi ganula, onako lijepa i ucviljena; no Mo- 
drobradi je imao srce tvrđe od stijene. 


»Ireba umrijeti, gospođo“, reče joj, ,i to odmah.“ 


»Kad već treba umrijeti“, odvrati ona, gledajući ga očima punim suza, ,dajte mi malo 
vremena da se pomolim Bogu.“ 


»Dajem vam polovicu četvrtine sata“, odgovori Modrobradi, ,ali ni trenutak više.“ 

Kad je ostala sama, žena pozove sestru i reče joj: 


,Sestro moja, Ano, (tako joj se zvala sestra), molim te, popni se na vrh tornja i pogledaj 
ne dolaze li moja braća; obećali su da će me danas posjetiti; pa ako ih vidiš, daj im znak 
da požure.“ 


Sestra Ana pope se na vrh tornja; a jadna nesretnica joj je svako malo dovikivala: 

»Ano, sestro moja, vidiš li da netko dolazi?“ 

A sestra joj Ana odgovaraše: 

»Ne vidim ništa osim prašine na suncu i zelenila u travi.“ 

Modrobradi, međutim, držeći u ruci veliki nož, vikao je ženi iz sveg glasa: 

,Silazi brzo, ili ću se ja popeti k tebi.“ 

,Još samo trenutak, molim vas“, odgovarala mu je žena i zatim posve tiho dovikivala: 
»,Ano, sestro moja, vidiš li da netko dolazi?“ 

A sestra joj odgovori: 

»Ne vidim ništa osim prašine na suncu i zelenila u travi.“ 

,Silazi smjesta“, vikne Modrobradi, ,ili se ja penjem k tebi.“ 

, Već idem“, odgovori žena pa vikne: ,Ano, sestro moja, vidiš li da netko dolazi?“ 

» Vidim“, odvrati joj sestra, ,velika se prašina diže s one strane...“ 

»Jesu li to moja braća?“ 

»Jao, nisu, sestro moja, to je stado ovaca...“ 

,Silaziš ili ne?“ vikne Modrobradi. 

»Samo još tren“, odgovori njegova žena i zatim vikne: ,Ano, sestro moja, vidiš li da ne- 
tko dolazi?“ 

» Vidim“, odvrati joj sestra, ,dva konjanika dolaze s one strane, ali su još dosta daleko.“ 
»Hvala Bogu!“ uskliknu trenutak potom, ,to su naša braća. Mahat ću im koliko god mo- 
gu da požure.“ 

Sad Modrobradi stane vikati tako da se cijela kuća tresla. Jadna žena siđe i htjede mu se 
baciti pred noge sva rasplakana i raščupana. 

»To vam ničemu ne služi“, reče Modrobradi, ,treba umrijeti.“ 

Zatim, uhvativši je jednom rukom za kosu, a drugom podigavši nož, htjede joj odsjeći 
glavu. Jadnica se okrene k njemu i gledajući ga iznemoglim očima, zamoli da joj udijeli 
još samo tren, da se pribere. 

»Ne, ne“, reče on, ,preporuči se Bogu.“ 

I podigne ruku... 

U tom trenu netko tako glasno zalupa na vrata da se ruka Modrobradog zaustavi. Sluge 
otvoriše vrata i vidješe kako ulaze dvojica gospode koji su, izvlačeći mačeve, pojurili 
ravno na Modrobradog. 

On prepozna braću svoje žene - jedan bijaše dragun, drugi mušketir - te se pokuša spa- 
siti bijegom; no dvojica braće bijahu mu za petama te ga stigoše prije nego što se domo- 
gao stuba ispred kuće. Probodoše ga mačevima i ostaviše mrtva. Jadna je žena bila goto- 
vo jednako mrtva kao njen muž te nije imala snage ustati i zagrliti braću. 

Pokazalo se da Modrobradi nema nasljednika i tako njegova žena postade gospodarica 
sveg njegovog bogatstva. Dio je upotrijebila da uda svoju sestru Anu za mladoga plemi- 
ća koji ju je već dugo volio, drugim dijelom kupila je braći kapetansku službu, a ostalo 
iskoristi da sama sklopi brak s vrlo čestitim čovjekom pokraj kojega je zaboravila strašne 
trenutke što ih je provela uz Modrobradog. 


POUKA 


Znatiželja, koliko god privlačna bila 
Često nas žalosti mnogih košta 
Tisuću primjera svjedoči o tom svakoga dana 
Zabava to je laka, nek ne zamjeri ženski rod, 
Utažiš je i već je nema 
A uvijek joj prevelika cijena. 


DRUGA POUKA 


Svakome tko razuma ima 
I poznaje tajnu knjigu svijeta 
Brzo će jasno biti 
Da je ovo priča iz prošlih vremena. 
Nema više tako strašna muža 
Čovjeka što nemoguće traži. 
Koliko god mrgodan i ljubomoran bio 
Pokraj žene on je pitom; 
I koja god mu bila boja brade 
Teško je reći tko je gospodar od njih dvoje. 

Mačak u čizmama 


Neki mlinar ne ostavi u nasljedstvo svojim trima sinovima ništa osim mlina, magarca i 
mačka. Braća brzo obaviše diobu: nisu zvali ni bilježnika ni odvjetnika. Ti bi im ljudi 
začas pojeli jadnu ostavštinu. Najstariji brat je dobio mlin, srednji magarca, a najmlađi 
ništa osim mačka. 


Posljednji bijaše neutješan što je tako loše prošao. 
»,Moja braća“, govorio je, ,moći će čestito zarađivati za život ako se udruže. A ja, kad 
pojedem toga mačka i napravim si muf od njegova krzna, morat ću umrijeti od gladi.“ 


Mačak, koji je to čuo, ali se pretvarao da nije, reče mu odmjereno i ozbiljno: 


»Ne žalostite se, gospodaru; samo mi nabavite neku vreću i dajte mi načiniti par čizama 
da mogu ići kroz šipražje i vidjet ćete da niste prošli toliko loše koliko vam se čini.“ 
Mačkov se gospodar nije osobito uzdao u to, no ipak je već vidio Mačka kako pokazuje 
silnu dosjetljivost hvatajući miševe i štakore, kao kad bi se objesio naglavce ili se pak 
sakrio u brašnu i pretvarao se da je mrtav, te se ipak ponada da bi mu mogao pomoći u 
nevolji. 

Kad je dobio sve što je tražio, Mačak junački obuje čizme; objesivši vreću oko vrata, 
uhvati njene uzice prednjim šapama i pođe u šumicu u kojoj je živjelo mnogo kunića. U 
vreću je stavio mekinja i krlja,“ pa glumeći mrtvog mačka stane čekati da se neki mladi 
kunić, slabo upućen u varke ovoga svijeta, zavuče u vreću i počne jesti ono što je u njoj. 


Tek što je legao, a već mu se posreći: neki mladi kunić vjetrogonja uđe u vreću, a majstor 
Mačak povuče uzice, uhvati ga i ubije bez milosti. 


Sav ponosan na svoj plijen, ode kralju i zatraži razgovor s njim. Povedoše ga uza stube, u 
odaje njegova veličanstva, a on se, ušavši, duboko pokloni kralju i reče: 


»Evo, veličanstvo, šumskog kunića. Markiz od Carabasa (to bijaše ime koje je izabrao za 
svojega gospodara) naložio mi je da vam ga donesem kao njegov dar.“ 


,Reci svojemu gospodaru“, odgovori kralj, ,da mu zahvaljujem i da mi je učinio zado- 
voljstvo.“ 


Drugi se put pak sakri u žitu, opet držeći vreću otvorenom, a kad su u nju ušle dvije ja- 
rebice, on povuče uzice i obje ih uhvati. Ponovno ih odnese na dar kralju, kao što je uči- 
nio sa šumskim kunićem. Kralj blagonaklono primi i jarebice i zapovjedi da Mačku daju 
napojnicu. 





* Mekinje su ljuske žitarica, stočna hrana, a krlje trulo drvo. 

Mačak nastavi tako; dva ili tri mjeseca povremeno je donosio kralju divljač od ulova svo- 
jega gospodara. Jednoga dana, doznavši da se kralj, zajedno sa svojom kćeri, najljepšom 
kraljevnom na svijetu, sprema na vožnju uz obalu rijeke, reče on gospodaru: 


»,Budete li slijedili moj savjet, vaša je sreća gotova stvar: morate se samo okupati u rijeci, 
na mjestu koje ću vam pokazati, a sve drugo prepustite meni.“ 


Markiz od Carabasa posluša savjet svojega mačka, ne znajući čemu bi to trebalo posluži- 
ti. Dok se on kupao, naiđe kralj, a Mačak stane vikati iz sve snage: 


»Upomoć! Upomoć! Utapa se markiz od Carabasa!“ 

Na taj povik kralj izviri iz kočije pa prepoznavši mačka koji mu je toliko puta donio div- 
ljač, zapovjedi stražarima neka smjesta potrče upomoć markizu od Carabasa. 

Dok su jadnoga markiza izvlačili iz rijeke, Mačak priđe kočiji i ispriča kralju kako su, dok 
se njegov gospodar kupao, došli razbojnici i ukrali mu svu odjeću, premda je on iz sve 
snage vikao: držite lopova! A lukavac ju je zapravo sakrio ispod nekog kamena. 


Kralj odmah zapovjedi rušničarima da za markiza od Carabasa donesu jedno od njego- 
vih najljepših odijela. Kralj se vrlo ljubazno odnosio prema markizu, a kako je lijepa od- 
jeća koju su mu donijeli istaknula njegovu naočitost (jer bio je lijep i dobro građen), kra- 
ljevoj kćeri se vrlo svidio. I tek što joj je dobacio dva ili tri pogleda, vrlo smjerna i pomalo 
nježna, ona se u njega ludo zaljubi. 


Kralj ga pozove da se popne u kočiju i nastavi vožnju s njima. A Mačak, očaran što se 
njegov plan uspješno ostvaruje, pođe naprijed pa nabasavši na seljake koji su kosili neku 
livadu reče: 


»Dobri kosci, ako ne kažete kralju da livada koju kosite pripada gospodinu markizu od 
Carabasa, bit ćete samljeveni usitno kao meso za paštetu.“ 

Kralj nije propustio upitati kosce čija je livada koju kose. 

,Gospodina markiza od Carabasa“, rekoše svi uglas; jer Mačkova ih je prijetnja uplašila. 
»Lijepu baštinu imate“, reče kralj markizu od Carabasa. 

, Vidite, veličanstvo“, odvrati markiz, ,ta livada svake godine donosi obilan urod.“ 

A mačak, koji je još uvijek išao ispred njih, naiđe na žeteoce i reče im: 

»,Dobri žeteoci, ako ne kažete da sve ovo žito pripada gospodinu markizu od Carabasa, 
bit ćete samljeveni usitno kao meso za paštetu.“ 

Kralj je pak ubrzo naišao i zaželio doznati čije je sve to žito koje vidi uokolo. 

, Gospodina markiza od Carabasa“, odgovoriše žeteoci. A kralj se i tome veselio, zajedno 
s markizom. 

Mačak je i dalje išao ispred kočije te govorio uvijek isto svim ljudima koje bi sreo, a kralj 
se čudio velikom posjedu markiza od Carabasa. 

Napokon majstor Mačak stigne do lijepoga dvorca, čiji je gospodar bio neki div ljudo- 
Žder, najbogatiji što ga je itko ikada vidio; jer svi posjedi kroz koje kralj bijaše prošao 
pripadahu tome dvorcu. Mačak, koji se potrudio doznati tko je taj ljudožder i što sve 
umije, zatraži razgovor s njim, govoreći da se nije htio odreći časti da mu oda poštovanje, 
kad je već prolazio pokraj njegova dvorca. 

Ljudožder ga primi onoliko pristojno koliko to ljudožder može i reče mu da se udobno 
smjesti. 

»Uvjeravali su me“, reče Mačak, ,da imate sposobnost pretvoriti se u svakovrsne životi- 
nje; da se, na primjer, možete pretvoriti u lava ili u slona.“ 

»1o je istina“, odvrati ljudožder osorno. ,A sad ću vam to i pokazati, vidjet ćete kako 
postajem lav.“ 


Ugledavši pred sobom lava, Mačak se toliko prestraši da se smjesta uzvera na oluk, ne 
bez muke i opasnosti, zbog onih svojih čizama koje nisu valjale za penjanje po crijepu. 
Malo poslije, vidjevši da je ljudožder odbacio svoj lavlji lik, Mačak siđe i prizna da se bio 
zbilja prestrašio. 

»Uvjeravali su me također“, reče Mačak, ,ali to ne mogu vjerovati, da ste kadri uzeti 
oblik i najmanje životinje, na primjer štakora ili miša. Priznajem da mi se to čini potpuno 
nemogućim.“ 

»Nemoguće?“ reče ljudožder. ,, Vidjet ćete!“ 

I u tren oka se pretvori u miša pa stane trčati po podu. Čim je to vidio, Mačak se baci na 
nj i pojede ga. 

Međutim je kralj u prolazu zapazio lijepi ljudožderov dvorac i zaželio ući. Mačak je pak 
čuo kako kočija štropoće prelazeći preko pomičnog mosta, pa joj potrča ususret i reče 
kralju: 

»Dobro došli, vaše veličanstvo, u dvorac gospodina markiza od Carabasa!“ 


Mo 


»,Kako, gospodine markiže“; uskliknu kralj, ,zar je i ovaj dvorac vaš? Ništa ne može biti 
ljepše od ovog dvorišta i svih zdanja koja ga okružuju. Molim vas pogledajmo kako je 
unutra.“ 

Markiz pruži ruku mladoj kraljevni pa slijedeći kralja, koji je prvi pošao uza stube, i njih 
dvoje uđoše u veliku dvoranu, gdje su našli sjajnu užinu što ju je ljudožder priredio za 
prijatelje koji su mu trebali doći baš toga dana, ali su doznali da je došao kralj pa se nisu 
usudili ući. 

Kralj bijaše očaran dobrim osobinama markiza od Carabasa, kao i njegova kći, koja već 
ludovaše za markizom, a vidjevši i silna dobra što ih ovaj posjeduje, reče nakon pet ili 
šest pehara: 


»,Samo o vama ovisi, gospodine markiže, hoćete li mi postati zetom.“ 


Markiz, duboko se klanjajući, prihvati čast koju ju me kralj ponudio te se još istoga dana 
oženi kraljevnom. Mačak postade veliki gospodin te je za miševima trčao još samo za 
zabavu. 

POUKA 


Kako god velika prednost bilo 
Baštinjeno bogatstvo 
Što prenosi se s oca na sina, 
Mladiću će vrlo često 
Umješnost i vještina 
Vrijedit' više od naslijeđena imutka. 


DRUGA POUKA 


Ako je mlinarov sin tolikom brzinom 
Ukrao srce kraljevni jednoj 
Izazvao čežnju u oku njenom 
To je stoga što mladost, izgled i odijelo 
Kad se o ljubavi radi 
Nisu uvijek nevažne stvari. 











eLektire.skole.hr 

Vile 


Živjela jednom jedna udovica koja je imala dvije kćeri: starija joj bijaše licem i ćudi toliko 
slična da je svatko u njoj vidio majku. Obje bijahu toliko neugodne i toliko ohole da se 
nije moglo živjeti s njima. Mlađa kći, po blagosti i čestitosti vjerna slika svojega oca, bija- 
še i jedna od najljepših djevojaka što ih je oko ikada vidjelo. A kako čovjek po prirodi 
voli ono što mu je slično, majka je ludovala za svojom starijom kćeri, dok je prema mla- 
đoj osjećala strašnu odbojnost. Tjerala ju je da jede u kuhinji i da neprestano radi. 


Jadno je dijete, uza sve ostalo, moralo dvaput na dan ići po vodu na zdenac dobrih pola 
milje od kuće i donijeti pun veliki krčag. Jednoga dana, kad je bila kod zdenca, pojavi se 
neka sirota žena i zamoli je da joj dade piti. 


»Naravno, majčice“, reče lijepa djevojka; odmah ispere krčag, zagrabi vode iz zdenca na 
najljepšem mjestu i ponudi ženi, neprestano pridržavajući krčag, da joj bude lakše piti. 
Napivši se, starica reče: 

»ITako ste lijepi, tako dobri i pristojni, da vam moram dati neki dar“ (jer ona bijaše vila 
koja je uzela obličje seoske sirotice da bi provjerila djevojčinu uljudnost). ,Na dar vam 
dajem“, nastavi vila, ,da vam uza svaku riječ koju kažete iz usta ispadne cvijet ili dra- 
gulj.“ 

Kad ljepotica stiže kući, majka je izgrdi što se tako kasno vraća sa zdenca. 

»Molim vas, majko, oprostite mi“, reče jadna djevojka, ,što sam se toliko zadržala.“ A 
dok je govorila te riječi, iz usta joj ispadoše dvije ruže, dva bisera i dva krupna dija- 
manta. 

Što to vidim?“ reče u čudu njena majka. ,Čini mi se da joj iz usta ispadaju biseri i dija- 
manti. Odakle to, kćeri moja?“ (Bijaše to prvi put da ju je nazvala 'kćeri'.) 

Jadno joj dijete bezazleno ispriča što se dogodilo, uz izobilje novih dijamanata. 

»Zbilja“, reče majka, ,moram onamo poslati svoju kćer. Gle, Fanchon, vidite li što izlazi 
iz usta vašoj sestri kad govori; ne bi li i vama bilo zgodno imati takav dar? Morate samo 
otići na zdenac po vodu i kad vas neka sirotica zamoli da joj date piti, morate to uljudno 
učiniti.“ 

»Baš bi mi lijepo pristajalo“, odvrati neotesanka, ,da idem na zdenac!“ 

»Ja želim da idete“, nastavi majka, ,i to smjesta.“ 

Ona pođe, ali neprestano gunđajući. Uzela je najljepši srebrni vrč koji je našla u kući. Tek 
što je stigla na zdenac, ugleda kako iz luga izlazi veličanstveno odjevena dama, koja joj 

priđe i zamoli vode. A to bijaše ona ista vila koja se ukazala njenoj sestri, ali je sad uzela 
obličje i odjeću princeze, kako bi vidjela dokle seže neuljudnost te djevojke. 


,Zar sam došla ovamo“, reče ohola neotesanka, ,da vama dajem vode! I srebrni vrč sam 
uzela samo zato da gospođa može piti! Evo što ja mislim: pijte iz zdenca ako ste žedni.“ 


»Niste baš uljudni“, reče vila bez ljutnje. ,Pa dobro! Budući da ste tako neljubazni, dajem 
vam dar da vam uz svaku riječ koju kažete iz usta ispadne zmija ili žaba krastača.“ 

Čim ju je primijetila, njena majka poviče: 

»,Onda, kćeri moja?“ 

», Onda, majko moja?“ odvrati neotesanka ispljunuvši dvije otrovnice i dvije krastače. 


,O, nebesa!“ uskliknu majka. ,Što to vidim? Njena sestra je svemu kriva, platit će mi to.“ 
I smjesta potrči da je istuče. 

Jadno dijete pobježe i skloni se u obližnjoj šumi. Kraljev sin, koji se vraćao iz lova, naiđe 
na nju i videći koliko je lijepa, upita je što tu radi sasvim sama i zašto plače. 

»,Ah, gospodine, majka me otjerala od kuće.“ 

Kraljev sin vidje kako joj iz usta ispada pet-šest bisera i jednako toliko dijamanta, pa je 
zamoli da mu kaže odakle joj taj dar. Ona mu ispripovjedi cijelu svoju pustolovinu. Kra- 
ljev sin se zaljubi u nju i pomislivši da takav dar vrijedi više od ma čega što bi mu neka 
druga djevojka mogla donijeti u miraz, odvede je u palaču svojega oca kralja i vjenča se 
njome. 

A njena se sestra ponašala toliko odurno da ju je vlastita majka otjerala od sebe; nakon 
što je dugo išla ne nalazeći nikoga tko bi je htio primiti, nesretnica ode umrijeti u nekom 
kutku šume. 


POUKA 


Zlatnici i dijamanti 
Imaju nad ljudima moć 
Ali ipak blaga riječ 
Više snage ima i na većoj je cijeni. 


DRUGA POUKA 


Čestitost nas stoji truda 
Susretljivosti malo traži 
NO prije il' poslije nagradu nosi 
Često baš kad joj se čovjek najmanje nada. 

Pepeljuga 
ili 
staklena cipelica 


Bio jednom jedan plemić koji se drugi put oženio, i to najoholijom i najuznositijom že- 
nom što ju je svijet vidio. Imala je dvije kćeri slične ćudi, koje su joj u svemu nalikovale. 
Muž je pak imao jednu kćer, besprimjerne blagosti i dobrote: to je naslijedila majke koja 
bijaše najbolja osoba na svijetu. 


Svadba tek što je završila, a maćeha već pokazaše svoju zlu ćud: nije mogla podnijeti 
vrline mlade djevojke, uz koju su se njezine kćeri činile još odurnijima. Zada joj najgore 
kućanske dužnosti: ona je prala suđe i stube, čistila gospođinu sobu i sobe njezinih kćeri; 
spavala je pod krovom kuće, na tavanu, na gadnoj slamarici, dok su njene sestre imale 
sobe s parketima i u njima postelje po posljednjoj modi i zrcala u kojima su se ogledale 
od glave do pete. Jadna je djevojka s velikim strpljenjem sve podnosila i nije se usuđivala 
žaliti ocu koji bi je bio izgrdio jer bijaše posve u vlasti svoje žene. 

Kad bi završila sve poslove, smjestila bi se u kutku pokraj ognjišta i sjela u pepeo, zbog 
čega su je svi u kući zvali Pepeljarka. Mlađa sestra, koja ne bijaše toliko zlobna kao stari- 
ja, zvala ju je Pepeljuga. A ipak je ta Pepeljuga, sa svojom jadnom odjećom, bila stotinu 
puta ljepša nego njene sestre, premda su se odijevale vrlo sjajno. 

Dogodilo se da je kraljev sin priredio ples i pozvao sve otmjene ljude. Naše dvije gospo- 
đice također su bile pozvane, jer su se isticale kao ugledne u tom kraju. I evo ih, dobre su 
volje, zaokupljene izborom haljina i frizura koje će im najbolje stajati. Nova žalost za Pe- 
peljugu, jer ona bijaše ta koja je sestrama glačala rublje i nabirala im orukavlja. Nije se 
razgovaralo ni o čemu osim o njihovoj odjeći. 

»Ja ću“, govorila je starija, ,odjenuti haljinu od crvenog baršuna i moj engleski nakit.“ 

»A ja ću“, govorila je mlađa, ,nositi svoju običnu suknju; ali ću zato uzeti ogrtač sa zlat- 
nim cvjetovima i pršnjak ukrašen dijamantima koji nije baš neugledan.“ 

Poslaše po dobru frizerku da im napravi dva reda uvojaka i nabaviše dobre umjetne 
madeže. Pozivale su Pepeljugu da im kaže svoje mišljenje jer je imala dobar ukus. Pepe- 

ljuga im je davala najbolje savjete pa čak ponudi da će ih sama počešljati, što su rado 
prihvatile. Dok ih je češljala, govorile su: 

»Pepeljugo, bi li i ti rado išla na ples?“ 

»,Ah, gospođice, vi mi se rugate. Nije to za mene.“ 

»Imaš pravo, svi bi se smijali kad bi vidjeli da Pepeljarka ide na ples.“ 

Neka druga bila bi ih počešljala naopako; no Pepeljuga bijaše dobra pa ih je počešljala 
savršeno lijepo. Gotovo dva dana nisu ništa jele, toliko su bile radosne. Više od tuceta 
uzica potrgaše stežući ih da bi im struk bio uži, a one su neprestano stajale pred ogleda- 
lom. 


Napokon stiže i sretni dan; one odoše, a Pepeljuga ih je slijedila pogledom dokle god je 
mogla. Kad ih više nije vidjela, briznu u plač. Njezina kuma, vidjevši je u suzama, upita 
što joj je. 

»Htjela bih... htjela bih...“ 

Toliko je plakala da nije mogla dovršiti rečenicu. Njena kuma, koja bijaše vila, reče: 
»Htjela bi na ples, zar ne?“ 

,O da!“ reče Pepeljuga uzdišući. 

»Pa dobro! Bit ćeš dobra djevojka?“ reče joj kuma. ,Učinit ću da ideš na ples.“ 

Odvede je u svoju sobu pa reče: 

»Idi u vrti donesi mi bundevu.“ 


Pepeljuga odmah ode ubrati najljepšu bundevu koju je uspjela naći pa je odnese kumi, ne 
znajući kako bi joj bundeva mogla poslužiti za odlazak na ples. Kuma je izdubi tako da je 
ostala samo kora, lupne je čarobnim štapićem, a bundeva se u trenu pretvori u krasnu 
pozlaćenu kočiju. 

Zatim zaviri u mišolovku i u njoj nađe šest miševa, živih i zdravih. Reče Pepeljugi da 
malo podigne vratašca mišolovke i, kako bi koji miš izašao, ona bi ga dodirnula štapi- 
ćem, a on bi se pretvorio u divnog konja: i tako je nastala krasna zaprega od šest konja 
lijepe mišje boje s bijelim pjegama. 

Primijetivši da se kuma muči ne znajući od čega bi načinila kočijaša, Pepeljuga reče: 
»,Pogledat ću je li se koji štakor uhvatio u zamku za štakore; njega ćemo učiniti kočija- 
šem.“ 

»Imaš pravo“, reče kuma, , pogledaj.“ 

Pepeljuga donese zamku za štakore u koju su se uhvatila tri velika štakora. Vila izabere 
jednoga, zbog bujne brade, a kad ga je dodirnula štapićem, on se preobrazi u velikoga 
kočijaša s najljepšim brcima na svijetu. 

Potom reče: 

»Idi u vrt, ondje ćeš iza kante za polijevanje naći šest guštera; donesi mi i njih.“ 

Tek što ih je donijela, kuma ih pretvori u šest lakaja koji su se odmah, u svojim šarenim 
livrejama, popeli na stražnji dio kočije i tu su stajali kao da cijeli život nisu radili ništa 
drugo. 

Tad vila reče Pepeljugi: 

, Onda? Sad imaš čime ići na ples. Jesi li zadovoljna?“ 


»Da, ali kako ću ići ovako, u ovoj jadnoj odjeći?“ 

Kuma je samo dodirne štapićem, a njena se odjeća pretvori u haljine od zlata i srebra, 
ukrašene dragim kamenjem. I još joj dade par staklenih cipelica, najljepših na svijetu. 
Tako dotjerana, Pepeljuga se popne u kočiju; no kuma je opomenu da nipošto ne smije 
ostati dulje od ponoći, upozorivši je da će se, ako ostane i trenutak duže, kočija ponovno 
pretvoriti u bundevu, konji u miševe, lakaji u guštere, a haljina u staru odjeću. 


Ona obeća kumi da će svakako otići s plesa prije ponoći. I krene, sva izvan sebe od ra- 
dosti. 


Kraljev sin, kojega obavijestiše da dolazi neka velika princeza koju nitko ne poznaje, po- 
trči joj ususret. Pruži joj ruku kad je silazila iz kočije i povede je u dvoranu gdje se bijaše 
okupilo društvo. Sve mukom zamukne: plesači prestadoše plesati, violine umuknuše, 
toliko su se svi zagledali u silnu ljepotu neznanke. Čuo se tek prigušen žamor: ,Ah, kako 
je lijepa!“ Čak je ni kralj nije prestajao promatrati, iako bijaše već u godinama, te je tiho 
govorio kraljici da odavna nije vidio toliko lijepu i ljupku osobu. Sve dame pažljivo su 
promatrale njenu frizuru i odjeću, kako bi sutradan imale nešto slično, ako se nađe do- 
voljno lijepih tkanina i dovoljno vještih majstora. 

Kraljev sin je odvede na počasno mjesto, a zatim zamoli za ples. Plesala je s toliko dra- 
žesti da su joj se svi još više divili. Doniješe izvrsnu zakusku, koju kraljević nije ni oku- 
sio, toliko je bio zaokupljen promatrajući Pepeljugu. A ona je otišla sjesti pokraj svojih se- 
stara i obasula ih s tisuću ljubaznih riječi; podijelila je s njima naranče i limune što ih joj 
je donio kraljević, a njih je to vrlo začudilo, jer je nisu prepoznale. 

Dok su tako razgovarale, Pepeljuga začu kako odbija četvrt sata do ponoći; ona se dubo- 
ko nakloni cijelom društvu i ode najbrže što je mogla. 


Kad je stigla kući, potraži kumu i zahvalivši joj reče da bi rado i sutradan pošla na ples, 
jer ju je kraljević zamolio da dođe. Dok je još pripovijedala kumi sve što se dogodilo na 
plesu, njezine sestre zakucaše na vrata. Pepeljuga im pođe otvoriti. 


»,Kako ste se dugo zadržale!“ reče im zijevajući, trljajući oči i protežući se kao se da se 
upravo probudila. A zapravo joj spavanje nije na pamet ni palo otkad su se rastale. 


»Da si bila na plesu“, reče joj jedna od sestara, ,ne bi se dosađivala. Pojavila se jedna 
krasna princeza, najljepša što ju je itko ikada vidio. Obasula nas je ljubaznim riječima; 
dala nam naranača i limuna.“ 

Pepeljuga bijaše izvan sebe od veselja; upita ih za ime te princeze, no one odgovoriše da 
je nitko ne poznaje, da je i sam kraljev sin bio na mukama, dao bi sve na svijetu samo da 
sazna tko je ona. Pepeljuga se nasmiješi i reče: 

»Dakle, zbilja je lijepa? Bože moj! Kako ste vas dvije sretne! Ne bih li je ija mogla vidjeti? 
Jao! gospođice Javotte, posudite mi svoju žutu haljinu koju nosite svaki dan.“ 

»Zbilja!“ reče gospođica Javotte, ,ništa mi drugo i nije na pameti! Da posudim haljinu 
prljavoj Pepeljarki! Nisam valjda luda!“ 

Pepeljuga je očekivala takvo odbijanje, a bilo joj je i po volji, jer bi se našla u velikoj ne- 
prilici da joj je sestra pristala posuditi haljinu. 

Sutradan obje sestre pođoše na ples, a pođe i Pepeljuga, urešena još ljepše no prvi put. 
Kraljev sin je cijelo vrijeme bio uz nju, neprestano joj govoreći nježne riječi. Mlada se gos- 
pođica nije dosađivala, te je zaboravila što joj bijaše preporučila kuma; tako se dogodilo 
da je čula prvi udarac ponoćnoga sata, a mislila je da još nije ni jedanaest. Ustane i po- 

bjegne, lagana poput košute. Kraljević krene za njom, ali je ne uspije sustići. No njoj u 
trku spade staklena cipelica, a kraljević je vrlo brižno podiže. 

Pepeljuga stigne kući bez daha, bez kočije, bez lakaja, u staroj odjeći; od sveg onog sjaja 
nije joj ostalo ništa osim jedne staklene cipelice, jednake onoj koju je izgubila. Stražare na 
vratima palače upitaše jesu li vidjeli kako izlazi neka princeza; oni rekoše da nisu vidjeli 
nikoga osim jedne jadno odjevene djevojke, koja je bila više nalik kakvoj seljanki nego 
gospođici. 

Kad su se dvije sestre vratile s plesa, Pepeljuga ih upita jesu li se opet dobro zabavljale, je 
li tamo bila i lijepa dama; one joj rekoše da jest, ali da je pobjegla kad je počela odbijati 
ponoć, i to takvom brzinom da je izgubila staklenu cipelicu, najljepšu na svijetu; a kralje- 
vić ju je pokupio, i promatrao je sve do kraja plesa; i sigurno je silno zaljubljen u ljepoticu 
kojoj cipelica pripada. 

Istinu rekoše; jer nekoliko dana potom kraljev sin dade uz zvuk trube objaviti da će se 
oženiti onom kojoj cipelica bude dobro pristajala. Najprije je dadoše na probu princeza- 
ma, vojvotkinjama, napokon i cijelom dvoru, no uzalud. Zatim donesoše cipelicu i dvje- 
ma sestrama, koje dadoše sve od sebe ne bi li ugurale stopalo u nju, ali ne uspješe. Pepe- 
ljuga ih je promatrala, prepoznajući svoju cipelicu, pa reče smijući se: 


1“ 


»Da vidim hoće li meni pristajati 
Sestre joj se počeše smijati i rugati. 

No plemić koji je donio cipelicu na probu, pažljivo promotri Pepeljugu pa, primijetivši 
da je vrlo lijepa, reče da je to pravedno te da je njemu naređeno da cipelicu ima dati na 
probu svim djevojkama. Pozva Pepeljugu da sjedne i, približivši cipelicu njezinom male- 
nom stopalu, vidje da ono ulazi u nju bez muke i da mu cipelica pristaje kao salivena. 
Obje se sestre silno iznenadiše, no njihovo je iznenađenje bilo još i veće kad je Pepeljuga 
izvukla drugu cipelicu iz džepa i obula je. Zatim se pojavi i kuma, čarobnim štapićem 
dodirne Pepeljuginu odjeću, koja postade sjajnija no ikad prije. 

Tada sestre prepoznaše u njoj ljepoticu koju bijahu vidjele na plesu. Baciše se na koljena i 
zamoliše je da im oprosti sve zlo što ga je od njih pretrpjela. Pepeljuga ih podiže, zagrli 
ih i reče im da im oprašta od srca, te ih moli da je ubuduće vole. 

Odvedoše je mladome kraljeviću, onako urešenu. A njemu se učinila ljepšom nego ikad, 
te se ubrzo zatim njome i oženio. Pepeljuga, koja bijaše jednako dobra koliko i lijepa, u 
dvorima smjesti i svoje dvije sestre te ih istoga dana uda za dvojicu velike dvorske gos- 
pode. 

POUKA 


Za nježni je spol ljepota veliko blago 
Od pogleda na nju umorit se nitko neće 
No ono što se ljubaznošću zove 
Bez cijene je i vrijedi još više. 

To je Pepeljugi dala njena kuma 
Tako je odgojila, tako poučila 
Da je na koncu i kraljicom postala 
Takvu nam pouku daje ova priča. 
Taj dar vam, ljepotice, vrijedi više od frizure 
Kad želite pridobiti nečije srce 
Ljubaznost je pravi vilinski dar 
Jer bez nje ništa, a s njom sve se može. 


DRUGA POUKA 


Bez sumnje je velika prednost 
Imati hrabrosti, duha 
Bit dobra roda i bistroga uma 
I drugim se darima dičit' 
što samo nebo ih dijeli; 
no sve će vam uzalud biti 
za napredak to malo vrijedi 
ako — da darove vaše istaknu — 
nemate kuma il' kumu. 








eLektire.skole.hr 

Kraljević Čuperak 


Bila jednom jedna kraljica koja je rodila sina, toliko ružnog i nakaznog da se dugo nije 
pouzdano znalo ima li uopće ljudski lik. Vila, koja se zatekla pri njegovu rođenju, reče da 
će kraljević biti svima mio jer će imati mnogo razbora; dodala je čak da će moći, zahva- 
ljujući njezinom daru, jednako toliko razbora dati i osobi koju bude najviše volio. 


Sve to pomalo utješi sirotu kraljicu, koja je bila teško utučena što je rodila tako ružno 
dijete. Istina, tek što je počelo govoriti, to je dijete znalo reći tisuću lijepih stvari, a u sve- 
mu što je činilo bilo je toliko razboritosti da su svi bili očarani. Zaboravih reći da je kra- 
ljević došao na svijet s čuperkom kose na glavi, te ga zato prozvaše Riquet s Čuperkom, 
jer Riquet bijaše ime njegove obitelji. 

Sedam ili osam godina nakon toga kraljica u susjednom kraljevstvu rodi dvije kćeri. Prva 
koja je došla na svijet bijaše ljepša no dan; kraljica je zbog toga bila silno sretna te se svi 
uplašiše da bi joj prevelika radost mogla naškoditi. Ista vila koja je pomogla pri rođenju 
malenoga Riqueta s Čuperkom i sada bijaše nazočna pa objavi, ne bi li ublažila kraljičinu 
radost, da malena kraljevna neće imati nimalo razbora, te da će biti jednako glupa koliko 
je lijepa. To je prilično pogodilo kraljicu; no nakon nekoliko trenutaka imala je još više 
razloga za žalost, jer druga kći koju je rodila bijaše vrlo ružna. 

»Nemojte se toliko žalostiti, gospo“, reče joj vila, ,vaša će kći to nadoknaditi na drugoj 
strani; imat će toliko razbora da nitko neće ni primijetiti manjak ljepote.“ 


»Dao Bog!“, odgovori kraljica. ,No ne bi li se starijoj, koja je toliko lijepa, nekako moglo 
dati malo pameti?“ 

Što se tiče razbora, gospo, ne mogu za nju ništa učiniti“, reče vila, ,ali mogu sve što se 
tiče ljepote. I kako nema ničega što ne bih učinila vama za volju, dat ću joj dar da može 
učiniti lijepim onoga tko joj se svidi.“ 

Kako su kraljevne rasle, tako su rasle i njihove odlike, te se posvuda gotovilo samo o 
ljepoti starije i razboritosti mlađe. Istina, i njihove su mane s godinama rasle. Mlađa je 
naočigled postajala sve ružnija, starija iz dana u dan sve gluplja. Kad bi je netko nešto 
upitao ili ne bi odgovorila ili bi izvalila neku glupost. K tome bijaše toliko nespretna da 
nje mogla složiti četiri porculanske figurice na rub kamina, a da jednu ne razbije, ni popi- 
ti čašu vode, a da polovicu ne prolije po haljini. 

Premda je ljepota za mladu osobu velika prednost, ipak bi mlađa sestra gotovo u sva- 
kom društvu zasjenila stariju. Isprva su svi prilazili ljepšoj, da bi je gledali i divili se, no 
ubrzo su odlazili onoj koja je imala više razbora, od koje su mogli čuti tisuću zanimljivih 
stvari; pa na opće čudo za manje od četvrt sata oko starije više ne bi bilo nikoga, a svi su 

se okupljali oko mlađe. Starija, iako vrlo glupa, dobro je to vidjela; i bila bi bez žaljenja 
dala svu svoju ljepotu za samo polovicu sestrine pameti. A kraljica, koliko god bijaše 
dobra, nije se mogla suzdržati da je ponekad ne prekori zbog bedastoće; jadna bi kra- 
ljevna tad mislila da će umrijeti od žalosti. 


Jednoga dana, kad se bijaše povukla u neku šumu da ondje oplakuje svoju nesreću, vid- 
jela je kako joj prilazi neki čovječuljak, vrlo ružna i neugodna izgleda, ali vrlo sjajno od- 
jeven. Bijaše to mladi kraljević Riquet s Čuperkom koji je vidio njen lik na portretima koji 
su posvuda kolali, zaljubio se u nju te napustio kraljevstvo svojega oca kako bi doživio 
zadovoljstvo da je vidi i porazgovara s njom. Očaran što ju je sreo nasamo, obrati joj se sa 
svim zamislivim poštovanjem i pristojnošću. Uputi joj nekoliko uobičajenih ljubaznosti 
Pa, primijetivši da je vrlo sjetna, reče: 

»Ne razumijem, gospo, kako netko lijep poput vas može biti toliko tužan; jer, premda se 
mogu pohvaliti da sam vidio mnogo lijepih osoba, nijedna nije bila ni izbliza toliko lijepa 
kao vi.“ 

»Kako god izvolite reći, gospodine“, odvrati kraljevna i ostane na tome. 


»Ljepota je“, nastavi Riquet s Čuperkom, ,toliko velika prednost da može zamijeniti sve 
ostalo, te ne vidim ništa što bi moglo jako rastužiti onoga tko je ima.“ 


» Više bih voljela“, reče kraljevna, ,da budem ružna poput vas i da imam razbora, nego 
što imam tu svoju ljepotu, a toliko sam glupa.“ 


»Ništa, gospo, ne odaje razbor toliko kao vjerovanje da ga nemamo; u naravi je toga bla- 
ga da čovjek, što ga više ima, to više misli da mu nedostaje.“ 

»Ne znam ništa o tome“, reče kraljevna. , Ali znam da sam vrlo glupa, pa odatle i žalost 
koja me ubija.“ 

»,Ako vas samo to muči, gospo, lako mogu okončati vaše boli.“ 

,Kako ćete to učiniti?“ upita kraljevna. 


,Imam moć, gospo“, reče Riquet s Čuperkom, ,da osobi koju najviše volim mogu dati 
razbora koliko god ga je moguće imati; a kako ste ta osoba vi, gospo, samo o vama ovisi 
hoćete li imati pameti koliko je to moguće, pod uvjetom da se pristanete udati za mene.“ 


Kraljevnu ovo posve zbuni pa ne reče ništa. 


, Vidim“, reče Riquet s Čuperkom, ,da vam teško pada ovaj prijedlog i tome se ne ču- 
dim; no dajem vam godinu dana da razmislite.“ 


Kraljevna je imala tako malo pameti, a u isti mah toliko želje da je stekne, da joj se učini 
kako toj godini neće biti kraja; pa prihvati prijedlog Riqueta s Čuperkom. Tek što mu je 
obećala da će se na isti taj dan sljedeće godine udati za njega, osjeti se posve promijenje- 
nom; bilo joj je nevjerojatno lako reći sve što bi poželjela, i to profinjeno, lako i prirodno. 
Odmah otpoče otmjen i uzvišen razgovor s Riquetom, u kojemu je toliko blistala da 
Riquet pomisli kako joj je dao više duha no što ga je ostavio sebi. 


Kad se vratila u palaču, nitko na dvoru nije znao što bi mislio o tako nagloj i izvanrednoj 
promjeni; jer, koliko god su se prije naslušali njezinih neumjesnosti, toliko su razumnih i 
beskrajno duhovitih riječi sada mogli od nje čuti. Cijeli se dvor tome neizrecivo veselio; 
jedino mlađoj sestri to nije bilo baš ugodno, jer je sada, kad više nije imala prednost raz- 
boritosti, pokraj svoje starije sestre izgledala tek kao ružna majmunica. 


Kralj je sad slijedio savjete svoje kćeri, a ponekad bi čak sazvao vijeće u njezinim odaja- 
ma. Kako se glas o toj promjeni širio, tako svi mladi prinčevi iz susjednih kraljevstava 

počeše činiti sve što su mogli ne bi li ih ona zavoljela i gotovo svi je zaprosiše; no njoj 
nitko od njih nije bio dovoljno pametan, pa ih je saslušala sve, a nije se odlučila ni za jed- 
noga. Ipak se pojavi jedan, toliko moćan, bogat, razborit i lijep da kraljevna i protiv svoje 
volje osjeti naklonost prema njemu. Njezin otac to primijeti pa joj reče da smije sama sebi 
izabrati muža i da mora samo objaviti svoju odluku. No, što je čovjek razboritiji, tim mu 
je teže donijeti čvrstu odluku u takvom pitanju; pa tako kraljevna zahvali ocu i zamoli ga 
da joj dade još vremena za razmišljanje. 

Kako bi u miru razmislila o tome što joj je činiti, nasumce krene u šetnju onom istom 
šumom u kojoj bijaše srela Riqueta s Čuperkom. Šećući tako, zadubljena u misli, začuje 
potmuli zvuk pod nogama, kao da više ljudi odlazi i dolazi i nečim se bavi. Osluhnuvši 
bolje, čula je glas koji reče: ,Donesi mi lonac!“; drugi: ,Donesi mi kotlić!“; drugi: ,Dodaj 
još drva na vatru.“ U taj tren zemlja se otvori, a kraljevna pod nogama ugleda nešto nalik 
velikoj kuhinji punoj kuhara, sudopera i svakojake čeljadi potrebne da se priredi veličan- 
stvena gozba. Odatle je izašlo nekih dvadeset ili trideset pečenjara, koji se zatim utabori- 
še oko vrlo dugačkog stola na proplanku u šumi, i tamo se svi -naoružani šiljcima za 
nadijevanje mesa, s grančicom crvenožutog repka iza uha - u istom ritmu prihvatiše 
posla, uz skladnu pjesmu. Začuđena prizorom, kraljevna ih upita za koga rade. 

,Za kraljevića Riqueta s Čuperkom, gospo“, reče najistaknutiji među njima, ,čija se svad- 
ba sutra slavi.“ 

Kraljevna, čudeći se još više, odjednom se sjeti kako je na isti dan prošle godine obećala 
da će se udati za kraljevića Riqueta, i ostade zapanjena. A svoje je obećanje zaboravila 
zato što ga je zadala dok je još bila glupa te je, primivši razum što joj ga je kraljević dao, 
zaboravila sve svoje budalaštine. 

Nastavi šetnju i tek što je prošla nekoliko koraka, pred njom se pojavi Riquet s Čuper- 
kom, sjajno i raskošno odjeven, kao što dolikuje kraljeviću koji se ženi. 

»Evo me, gospo“, reče, ,vjeran sam svojoj riječi, a ne sumnjam da i vi dolazite ovamo 
ispuniti svoje obećanje i učiniti me najsretnijim čovjekom na svijetu, dajući mi svoju ru- 
ku.“ 

»Iskreno ću vam priznati“, odvrati kraljevna, ,da još nisam donijela odluku o tome, a ne 
vjerujem da ću moći odlučiti onako kako vi želite.“ 


,Čudite me, gospo“, reče Riquet s Čuperkom. 


» Vjerujem“, reče kraljevna, ,i zaista bi mi bilo vrlo neugodno, da imam posla s nekim 
prostakom, čovjekom bez duha. 'Kraljevna ima samo svoju riječ!, rekao bi mi, 'morate se 
udati za mene, jer ste tako obećali." No budući da je onaj s kojim razgovaram najrazbori- 
tiji čovjek na svijetu, sigurna sam da će poslušati glas razuma. Znate da se nisam mogla 
odlučiti da se udam za vas ni onda kad sam još bila glupa; kako biste htjeli da sad, kad 
ste mi dali razbor zbog kojega sam još izbirljivija prema ljudima no što sam bila, done- 
sem odluku koju tada nisam mogla donijeti? Ako ste se zaista htjeli oženiti sa mnom, 
pogriješili ste što ste mi oduzeli moju glupost i postigli da sve vidim jasnije no što sam 
prije vidjela.“ 

»Ako biste, gospo, smatrali opravdanim kad bi vam neki nerazborit čovjek predbacio što 
se ne držite svoje riječi, kao što ste upravo rekli“, odvrati Riquet s Čuperkom, ,zašto mis- 
lite da se ja ne bih trebao poslužiti istim prigovorom kad se radi o svoj mojoj životnoj 
sreći? Je li razumno da razumni ljudi budu u lošijem položaju od nerazumnih? Možete li 
takvo što zahtijevati, vi koji imate toliko pameti, i toliko ste je željeli imati? No, vratimo 

se na stvar, molim vas. Ako ostavimo po strani ružnoću, postoji li još nešto u meni što 
vam se ne sviđa? Jeste li nezadovoljni mojim podrijetlom, mojim razborom, mojom ćudi 
ili ponašanjem?“ 

»Nipošto“, odvrati kraljevna, ,volim u vama sve što ste spomenuli.“ 


,Ako je tako“, nastavi Riquet s Čuperkom, ,čeka me sreća, jer me vi možete učiniti naj- 
privlačnijim muškarcem.“ 

»Zar je to moguće?“ upita kraljevna. 

»Moguće je“, reče Riquet, ,ako me volite dovoljno da to zaželite; a da ne biste u to sum- 
njali, znajte da je ona ista vila koja je meni na dan rođenja dala dar da mogu učiniti pa- 
metnom osobu koja mi se svidi, vama dala dar da možete učiniti lijepim onoga koga bu- 
dete voljeli i kome budete htjeli učiniti tu milost.“ 


»,Ako je tako“, reče kraljevna, ,svim srcem želim da postanete najljepši i najpristaliji kra- 
ljević na svijetu i dajem vam taj dar, koliko je u mojoj moći.“ 

Čim je izrekla te riječi, u njenim je očima Riquet postao najljepši, najskladniji i najpristali- 
ji muškarac što ga je ikada vidjela. Neki tvrde da tu uopće nije bila na djelu vilinska čaro- 
lija, nego je sama ljubav izvela preobrazbu. Kažu da kraljevna, razmislivši o postojanosti 
svog dragog, o njegovoj obzirnosti i svim vrlinama njegove duše i njegova uma, više nije 
vidjela nakaznost njegova tijela ni ružnoću njegova lica; da joj je njegova grba izgledala 
tek kao otmjena pogrbljenost, a ono što je dotad vidjela kao strašno šepanje sada je sma- 
trala dražesnim naginjanjem u stranu. Kažu također da su joj se njegove oči zbog razro- 
kosti učinile samo još sjajnijima; da je njihovu nepravilnost shvatila kao znak silne ljuba- 
vi, te da je pronašla nešto ratničko i herojsko u njegovom velikom crvenom nosu. 

Kako god bilo, kraljevna smjesta obeća da će se udati za njega, ako se s time složi njezin 
otac. Kralj, doznavši da njegova kći vrlo cijeni Riqueta s Čuperkom, kojega je i sam po- 
znavao kao vrlo oštroumnog i mudrog princa, sa zadovoljstvom ga primi za zeta. Već 
sljedećega dana održalo se vjenčanje, kao što Riquet bijaše predvidio, i prema nalozima 
koje bijaše izdao već davno. 


POUKA 


Ono što se u ovom tekstu vidi 
Manje je priča no istina čista 
Sve je lijepo u onom koga voliš 

U onom koga voliš i razbora je dosta. 


DRUGA POUKA 


Na licu kojemu je narav 
Dala lijepe crte, boje 
Nedostižne svakome umijeću 
Svi darovi manje mogu dirnut srce 
Od uresa nevidljivoga 
Što ga ljubav na njem nađe. 

Palčić 


Živjeli nekoć neki drvosječa i njegova žena, a imali su sedmero djece, sve same dječake; 
najstariji je imao tek deset, a najmlađi samo sedam godina. Netko će se začuditi što je taj 
drvosječa imao toliko djece u tako malo vremena; no njegova je žena brzo obavljala po- 
sao i nikada nije rodila manje od dva djeteta odjednom. 


Bijahu vrlo siromašni, a sedmero djece bilo im je velik teret, jer nijedno od njih još nije 
moglo zarađivati svoj kruh. Žalostilo ih je i to što im najmlađi sin bijaše vrlo osjetljiv i što 
bi rijeko izustio i riječ; smatrali su glupošću ono što je bilo znak zdravog razuma. Bijaše 
vrlo malen; kad je došao na svijet ne bijaše veći nego palac, pa ga zato nazvaše Palčićem. 


To jadno dijete bijaše žrtveno janje u obitelji, te su ga uvijek za sve okrivljavali. A on je 
bio najlukaviji i najmudriji među braćom, pa ako je i govorio malo, mnogo je slušao. 
Dođe tako jedna vrlo loša godina; glad bijaše tolika da se siromašni ljudi odlučiše riješiti 
djece. Jedne večeri, kad djeca već bijahu u postelji, drvosječa je sa ženom sjedio pokraj 
vatre i rekao joj, dok mu se srce stezalo od žalosti: 

, Vidiš da djecu više ne možemo hraniti; ne želim gledati kako mi pred očima umiru od 
gladi. Zato sam odlučio da ćemo ih sutra povesti u šumu i tamo ostaviti, što će biti vrlo 
lako, moramo samo krišom pobjeći dok se oni budu zabavljali vezujući pruće.“ 


»,Ah!“ uskliknu drvosječina žena, ,zar bi mogao svoju djecu odvesti u propast!“ 

Uzalud joj je muž govorio o njihovom velikom siromaštvu, nije mogla na to pristati; bija- 
še siromašna, no bijaše im i majka. 

No kad je pomislila koliko bi joj bilo strašno kad bi ih morala gledati kako umiru od gla- 
di, ona ipak pristane i ode u krevet plačući. 

Palčić je pak čuo sve što su govorili jer je, čuvši iz postelje da govore o ozbiljnim stvari- 
ma, tiho ustao i zavukao se pod očevu klupicu, da bi ih mogao slušati neprimijećen. Za- 
tim se vrati u krevet, ali do jutra nije spavao, razmišljajući što mu je činiti. 

Ustane rano, ode na obalu potoka i napuni džepove bijelim oblucima, te se vrati kući. 
Krenuše u šumu, a Palčić svojoj braći nije otkrio ništa o onome što je znao. 


Stigoše u vrlo gustu šumu, u kojoj ljudi nisu mogli vidjeti jedni druge već na deset kora- 
ka. Drvosječa počne sjeći drva, a djeca skupljati pruće koje će vezati u svežnjeve. Vidjevši 
da su zaokupljeni poslom, drvosječa i njegova žena potiho se udaljiše i zatim pobjegoše 
nekim zaobilaznim puteljkom. 

Opazivši da su ostala sama, djeca počeše vikati i plakati iz sveg glasa. Palčić ih pusti da 
viču, znajući kako će se vratiti kući; jer on je putem ostavljao bijele oblutke što ih je imao 
u džepovima. Stoga im reče: 


»Ne bojte se, braćo; otac i majka ostavili su nas ovdje, no ja ću vas odvesti kući; samo 
pođite za mnom.“ 

Išli su za njim, a on ih dovede do kuće istim putem kojim bijahu stigli u šumu. Najprije 
se nisu usudili ući, nego se svi stisnuše uz vrata, da čuju što govore otac i majka. 

U trenu pak kad se drvosječa i njegova žena bijahu vratili kući, seoski vlastelin posla im 
deset talira* koje im je već odavno dugovao, a oni im se više i nisu nadali. To ih je vratilo 
u život, jer su siroti ljudi zaista umirali od gladi. Drvosječa odmah pošalje ženu mesaru. 
Kako već dugo nije ništa jela, ona kupi triput više mesa nego što treba za večeru za dvo- 
je. Kad su se do sita najeli, reče drvosječina žena: 


»O, jao, gdje su sada naša jadna djeca? Lijepo bi se najeli od ovoga što nam je ostalo. Ali 
ti, Guillaume, ti si ih se htio riješiti; pravo sam ti govorila da ćemo se pokajati zbog toga. 
Sto sad rade u onoj šumi? Bože moj! Možda su ih već vukovi pojeli! Pravi si nečovjek što 
si tako ostavio svoju djecu!“ 

Naposljetku drvosječa izgubi strpljenje, jer mu je žena sto puta ponovila da će se kajati i 
da je ona bila pravo rekla. Zaprijeti joj da će je istući ako ne ušuti. Možda je drvosječa bio 
još i žalosniji od nje; no probijala mu je uši svojim riječima, a on je, kao i mnogi drugi 
muškarci, volio žene koje pravo govore, ali je vrlo nesnosnima smatrao one koje uvijek 
imaju pravo. 

Drvosječina žena bijaše sva u suzama: 

»O, gdje su sada moja djeca, moja sirota djeca?“ 

Jednom to reče toliko glasno da su djeca, koja su bila iza vrata, čula i povikala uglas: 

»Tu smo! Tu smo!“ 

Ona im potrči otvoriti vrata i reče grleći ih: 

»Kako sam sretna što vas vidim, mila moja djeco! Sigurno ste umorni, sigurno ste gladni; 
a ti, Pierrot, kako si se zablatio, dođi da te očistim.“ 

A Pierrot bijaše njen najstariji sin kojega je voljela više od ostalih, jer bijaše riđokos, a 
riđokosa je bila i ona. 

Sjedoše za stol i prionuše uz jelo s tekom koji je veselio oca i majku; pripovijedali su kako 
su se bojali u šumi i gotovo neprestano govorili svi uglas. Dobri ljudi bijahu presretni što 
su djeca opet s njima, a ta je sreća potrajala koliko i deset talira. Ali, kad se novac potro- 
šio, opet ih obuze isti očaj, pa ponovno odlučiše ostaviti djecu u šumi; a da im se naum 
ne bi izjalovio, namjeravahu ih odvesti mnogo dalje nego prvi put. 

Nisu o tome uspjeli govoriti toliko potajice da ih ne čuje Palčić, koji je pak mislio da će se 
izvući kao i prvi put; no premda je i sad rano ustao da ode po oblutke, nije to mogao 
učiniti, jer su kućna vrata bila dvaput zaključana. Nije znao što da učini, no kako je drvo- 
sječina žena dala svakome komadić kruha za doručak, pomisli da bi se mogao poslužiti 
svojim kruhom umjesto kamenčićima i bacati mrvice putem kojim budu išli; gurne ga, 
dakle, u džep. 





* Starinski novac. 

Otac i majka odvedoše ih do mjesta gdje šuma bijaše najgušća i najmračnija; čim stigoše 
onamo, roditelji se otpute nekim skrovitim puteljkom i ostave djecu. Palčić se nije previ- 
še zabrinuo, jer je vjerovao da će lako naći put, slijedeći mrvice što ih bijaše bacao za so- 
bom kud su prolazili; no silno se začudio kad nije uspio pronaći ni mrve; došle su ptice 
koje su sve pojele. 


Sad zaista bijahu očajni; jer što su dalje išli, to su više lutali i dublje zalazili u šumu. Pala 
je noć i podigao se jak vjetar koji ih je silno plašio. Činilo im se da sa svih strana čuju tek 
zavijanje vukova koji ih dolaze proždrijeti. Jedva se usuđivahu govoriti ili okrenuti gla- 
vu. Zatim poče jaka kiša koja ih je smočila do kože; sklizali su se na svakom koraku i 
padali u blato, iz kojega su ustajali uprljani, ne znajući što bi s prljavim rukama. 

Palčić se pope na neko stablo da vidi neće li štogod otkriti: okrećući glavu na sve strane, 
vidje sićušno svjetlo, nalik na svjetlo svijeće, koje je, međutim, bilo vrlo daleko, s druge 
strane šume. Siđe sa stabla, no kad se opet našao na tlu, nije vidio više ništa i to ga baci u 
očaj. No nakon što je zajedno s braćom neko vrijeme hodao u smjeru u kojem je vidio 
svjetlo, ugleda ga ponovno, na izlazu iz šume. 

Naposljetku stigoše do kuće u kojoj je gorjela svijeća, no ne bez straha; jer često su je gu- 
bili iz vida; a to se događalo svaki put kad bi zašli u neku udolinu. Pokucaše na vrata, a 
otvori im neka žena. Upita ih što žele. Palčić reče da su oni sirota djeca koja su se izgubi- 
la u šumi i zamoli za prenoćište. Žena, gledajući ih tako lijepe, zaplaka i reče: 

»Jao! Jadna djeco, gdje ste se to našli? Zar ne znate da je ovo kuća diva ljudoždera koji 
jede malu djecu?“ 

»,Ah, gospođo“, odgovori Palčić drhteći cijelim tijelom, kao i njegova braća, ,što da uči- 
nimo? Noćas će nas sigurno vukovi proždrijeti ako nas ne primite; a kad je već tako, na- 
ma je draže da nas pojede taj gospodin. Možda se sažali nad nama, ako ga vi zamolite.“ 
Ljudožderova žena pomisli da bi ih mogla sakriti od muža do sljedećega jutra, pa ih pu- 
sti u kuću i odvede ih da se ugriju pokraj dobre vatre; jer tu se na ražnju pekla cijela ov- 
ca, divu za večeru. 


Tek što su se malko ugrijali, kad začuše tri ili četiri teška udarca po vratima; to se ljudo- 
žder vratio kući. Zena ih smjesta sakrije pod krevet i pođe otvoriti. Div najprije upita je li 
mu spremila večeru i je li mu natočila vino, te odmah zatim sjedne za stol. Ovca je bila 
još sva krvava, ali je njemu zbog toga bila samo još slasnija. Njuškao je desno i lijevo, 
govoreći da osjeća miris svježeg mesa. 

,Bit će da je to miris teleta koje sam pripremila za pečenje“, reče mu žena. 

»,Kažem ti još jednom da osjećam miris svježeg mesa“, opet će div, gledajući poprijeko 
ženu. ,Nešto mi je ovdje čudno.“ 

Tako govoreći, on ustane i ode ravno do kreveta. 


»,Ah, tako me dakle pokušavaš prevariti, prokleta ženo! Ne znam zašto i tebe ne poje- 
dem; sreća tvoja što si stara životinja. Ali evo divljači koja mi baš dobro stiže da počastim 
trojicu prijatelja koji će me ovih dana posjetiti.“ 

Izvuče ih ispod kreveta, jednoga za drugim. Jadna se djeca baciše na koljena i zamoliše 
da im se smiluje; no imali su posla s najokrutnijim od svih ljudoždera; daleko od toga da 
bi imao milosti, već ih je proždirao očima i govorio ženi kako će to biti slasni zalogaji, 
kad ona priredi još i dobar umak. 

Ode po veliki nož te ga je, prilazeći jadnoj djeci, oštrio na dugom kamenu koji je držao u 
lijevoj ruci. I već bijaše zgrabio jednoga dječaka, kad mu žena reče: 

pŠto ćete s njima u ovo doba? Zar nećete i sutra imati dovoljno vremena?“ 

,Šuti!“, odvrati div. ,Tako će biti mekši.“ 


»Ali imate još toliko mesa“, opet će njegova žena. ,Jedno tele, dvije ovce i polovicu pra- 
seta!“ 


»,Imaš pravo“, reče ljudožder. ,Daj im da se dobro najedu, da ne smršave, pa ih odvedi 
na spavanje.“ 


Sva sretna i vesela, dobra žena im posluži dobru večeru; no oni nisu mogli jesti, toliko ih 
je bilo strah. A div pak navali piti, očaran što će tako dobro pogostiti prijatelje. Popio je 
desetak pehara više nego obično, od čega mu se malo zavrtjelo u glavi pa je morao poći u 
krevet. 


Div je imao sedam kćeri koje još bijahu djeca. Te male ljudožderke imale su krasnu put, 
jer su jele svježe meso, kao i otac. No oči im bijahu malene, sive i posve okrugle, nosovi 
kukasti, usta golema, a zubi dugački, vrlo oštri i vrlo razmaknuti. Nisu još bile jako zlo- 
česte, ali su mnogo obećavale, jer su već grizle malu djecu i sisale im krv. 


Bijahu rano otišle spavati i sad ih je svih sedam ležalo u jednoj velikoj postelji, a svakoj je 
na glavi bila zlatna kruna. U istoj je sobi bio još jedan, jednako velik krevet: tu ljudožde- 
rova žena smjesti sedmoricu dječaka i ode spavati pokraj muža. 

Palčić bijaše primijetio da divove kćeri imaju zlatne krune na glavama; bojeći se da bi div 
mogao požaliti što te večeri nije zaklao njega i njegovu braću, on ustane usred noći, uz- 
me svoju kapu i kape svoje braće pa ih stavi na glave sedam divovih kćeri, najprije im 
skinuvši zlatne krune koje je pak stavio na glave svojoj braći i sebi, kako bi se div zabu- 
nio i pomislio da su mu dječaci kćeri, a kćeri dječaci koje želi zaklati. 

Sve se dogodi onako kako bijaše zamislio; jer div se probudi usred noći i zažali što je za 
sutradan odgodio ono što je mogao odmah obaviti. Skoči, dakle, iz postelje i reče, dohva- 
tivši svoj veliki nož: 

»Da vidimo što rade naši veseljaci; obavit ćemo to u tili čas.“ 

Pa se tapkajući popne u sobu svojih kćeri i priđe krevetu u kojemu su spavali dječaci, svi 
osim Palčića, koji se silno uplaši osjetivši kako mu ljudožderova ruka opipava glavu, kao 
što je opipavala i glave njegove braće. Osjetivši zlatne krune, ljudožder reče: 

»Zbilja bih učinio krasnu stvar! Vidim da sam sinoć previše popio.“ 

Zatim ode do postelje svojih kćeri i napipa dječačke kapice. 

»Ah, evo naših obješenjaka!“ reče. ,Prihvatimo se posla.“ 


Tako govoreći, on bez predomišljanja prereže grkljan svojih sedam kćeri. Vrlo zadovo- 
ljan pothvatom, vrati se u postelju ženi. Cim je čuo da ljudožder hrče, Palčić probudi 
braću, reče im da se žurno odjenu i pođu za njim. Tiho se spustiše u vrt i preskočiše zid. 
Trčali su gotovo cijelu noć, neprestano dršćući, ne znajući kamo idu. 

A div se probudi i reče svojoj ženi: 


PAVLA 


»Idi gore i spremi one male veseljake od sinoć. 


Žena se začudi muževljevoj dobroti, ne sluteći o kakvom spremanju on govori; pomislila 
je da joj naređuje neka ih odjene. Popela se, dakle, u sobu i prenerazila se ugledavši svo- 
jih sedam kćeri kako prerezanih vratova plivaju u krvi. 

Odmah se onesvijesti, jer to će gotovo sve žene najprije učiniti u sličnim okolnostima. 
Ljudožder pak bijaše pomislio da će njegovoj ženi trebati previše vremena da sama do- 
vrši ono što joj je naložio, pa se popne za njom da joj pomogne. Ugledavši grozni prizor, 
nije bio manje zaprepašten od nje. 

»Ah! što sam to učinio?“ usklikne. ,Platit će mi prokletnici, i to odmah!“ 

Baci lonac vode ženi u lice, osvijestivši je na taj način, i reče: 

»Brzo mi donesi čizme od sedam milja, da ih idem uhvatiti.“ 


Dade se on u potjeru pa, nakon što je dugo trčao na sve strane, napokon nabasa na put 
kojim su otišla sirota djeca, koja su sad već bila na stotinu koraka od očeve kuće. Ugleda- 
še diva koji je skakao s brda na brdo i prelazio rijeke kao da su potočići. U blizini mjesta 
na kom su se nalazili Palčić primijeti šuplju stijenu i sakri se u nju zajedno s braćom, sve- 
jednako gledajući što će učiniti div ljudožder. A div, koji se prilično umorio od puta koji 
je uzalud prevalio (jer čizme od sedam milja silno umaraju čovjeka), htjede se odmoriti; i 
slučajno sjedne baš na onu stijenu u kojoj su se sakrili dječaci. 


Shrvan umorom, najprije se malo odmarao, a onda i zaspao, te stao tako strašno hrkati 
da ga se jadna djeca nisu bojala ništa manje nego onda kad im je krenuo rezati vratove 
svojim velikim nožem. Palčić se manje uplaši i reče braći neka hitro bježe kući dok ljudo- 
žder čvrsto spava, a da se za njega ne brinu. Oni poslušaše savjet i ubrzo stigoše kući. 

A Palčić priđe divu, lagano mu svuče čizme pa ih sam obuje. Čizme bijahu velike i širo- 
ke; no kako su bile čarobne imale su sposobnost povećavanja i smanjivanja prema nozi 
onoga tko ih nosi; i tako su sad pristajale Palčiću uz nogu i stopalo kao da su načinjene 
za njega. 

On krene ravno ljudožderovoj kući, gdje nađe njegovu ženu kako plače nad zaklanim 
kćerima. 

» Vaš je muž u velikoj opasnosti“, reče joj Palčić. , Uhvatila ga je družba razbojnika koji se 
zakleše da će ga ubiti ako im ne da sve svoje zlato i srebro. Kad mu je već nož bio pod 
grlom, spazio je mene, pa me zamolio da vas obavijestim u kakvom je položaju i kažem 
vam da mi date sve vrijedno što ima, da ništa ne zatajite, jer će ga inače razbojnici ubiti 
bez milosti. Kako je stvar vrlo hitna, naložio je da obujem njegove čizme od sedam milja 
koje su, evo, na meni, da što prije stignem i da me vi ne biste držali varalicom.“ 


Jadna se žena silno prestrašila i odmah mu dala sve što je imala; jer je taj ljudožder bio 
vrlo dobar muž, iako je jeo malu djecu. Palčić se, dakle, natovarivši sve ljudožderovo 
blago na leđa, vrati očevoj kući, gdje su ga primili s velikom radošću. 

Mnogi ljudi, međutim, ne priznaju ovu posljednju okolnost i tvrde da Palčić nikad nije 
okrao diva te da mu savjest nije branila uzeti čizme od sedam milja samo zato što se div 
njima služio kad bi išao u lov na malu djecu. Ti ljudi tvrde da su to doznali iz pouzdanih 
izvora, pa čak i da su pili i jeli u drvosječinoj kući. Uvjeravaju nas i da je Palčić, obuvši 
ljudožderove čizme, otišao na dvor, gdje je znao da su svi zabrinuti za neku vojsku koja 
bijaše dvjesto milja daleko i za ishod bitke što se tamo vodila. Potražio je, kažu, kralja te 
mu obećao da će, ako kralj to želi, donijeti vijesti o vojsci prije kraja dana. Kralj mu obeća 
mnogo novaca ako u tome uspije. Palčić se vrati s vijestima još iste večeri; i kako se tim 
prvim pothvatom proslavio, dobivao je sve što bi mu se prohtjelo. Jer kralj ga je izdašno 
plaćao za prenošenje naloga vojsci, a brojne dvorske dame davale su mu je što god bi 
zatražio, samo da dobiju vijesti o svojim ljubavnicima: u tome mu bijaše najveći dobitak. 

Bilo je i žena koje bi mu povjerile pisma za svoje muževe; no te su ga plaćale tako malo i 
sve se to svodilo na takve sitnice da se nije trudio ni zbrajati ono što mu je taj posao do- 
nosio. 


Nakon što je neko vrijeme obavljao posao skoroteče i nagomilao velik imutak, vratio se 
očevoj kući; teško je i zamisliti radost kojom su ga dočekali. Cijeloj je obitelji donio bla- 
gostanje. Kupio je položaje u dvorskoj službi za oca i braću te ih sve dobro zbrinuo, isto- 
dobno se pobrinuvši i za sebe. 


POUKA 


Nitko ne žali kad ima mnogo djece 
Ako su lijepa, visoka i skladna 
Blistave vanjštine; 

No bude li jedno slabašno i tiho 
Doživjet će prezir, porugu i varku 
A ponekad baš to malo dijete 
Donijet će cijeloj obitelji sreću. 

